Sporočilo za medije

Maribor, 16. september 2021

**Število delovnih mest presega vse rekorde**

*Najboljši čas za zaposlitev*

**Velika obiskanost Kariernega sejma, v organizaciji karierno-zaposlitvenega portala MojeDelo.com, je pokazala veliko ponudbo delovnih mest. Do 16. ure je v Hotel City v Mariboru prišlo okoli 1500 obiskovalcev, ki so iskali službo ali si želijo zamenjati kariero, nekateri pa so prišli zgolj preverit, kakšen je položaj na trgu dela in nabirat nova znanja.**

**Priložnosti za novo zaposlitev je več kot kadarkoli. Na portalu MojeDelo.com imajo namreč rekordno število oglasov, skoraj 4000. Da vneto iščejo nove zaposlene je dokazovalo tudi 40 domačih in tujih podjetij, ki se je predstavilo na sejmu.**

**Sejem bil je živ**

Med 40 razstavljavci je bilo na Kariernem sejmu v Hotelu City v Mariboru nekaj zvenečih imen med podjetji, med njimi **Mahle, Paloma, d. d., Marles hiše Maribor, d.o.o., TALUM d.d. Kidričevo, Rosenbauer, d.o.o., BSH hišni aparati, d.o.o., Zavarovalnica Sava, d.d., Vzajemna, d.v.z., Coca Cola HBC** in številni drugi.

Tisti, ki jih zanima delo v tujini, so se lahko povezali s predstavniki avstrijskih podjetij in prejeli konkretne napotke za delo v Evropi od strokovnjakov iz EURES-a.

Najdaljša vrsta je bila za pregled življenjepisa in spremnega pisma, ki ga iskalci zaposlitve pošiljajo podjetjem, in za psihometrično testiranje, kjer sta bili letos dve novosti: test IQ in test izčrpanosti.

**Najbolj iskani poklici v štajerski regiji**

Na Kariernem sejmu se je potrdilo, da so trenutno najbolj iskani profili na področju proizvodnje, strojništva, trženja. Iščejo se tudi mehaniki, komercialisti, marketingaši, vzdrževalci, električarji, računovodje, IT-jevci, vozniki in gradbeni delavci.

**Profili, ki so jih najbolj iskali zaposlovalci na sejmu:**

* **Proizvodni delavec** (različni profili – npr. v proizvodnji montažnih hiš, tudi Tehnični kader za delo v proizvodnji – montaža, mehanska obdelava, laserski razrez, varilna tehnika)
* **Tehnolog** (tehnolog regulacij, tehnolog v komerciali, tehnolog v proizvodnji, razvojni tehnolog, tehnolog kakovosti, tehnolog vzdrževanja, inženir tehnologij)
* **Mehanik** (mehanik, mehatronik, monter mehanskih naprav)
* **Tehniki in strojni inženirji**
* **Programer** (različni programski jeziki in procesni programerji)
* **Sezonski delavci**
* **Marketing** (marketing specialisti, digitalni marketing, brand management)

**Pogled na trg dela v prihodnosti je optimističen**

*»Zelo smo zadovoljni z mariborskim sejmom, izkazalo se je, da je ta še kako potreben. V zadnjem letu smo opazili spremembo v načinu dela, veliko delodajalcev je uvedlo kombinirano delo na delovnem mestu in delno od doma. Ne le to, dobri kadri lahko delajo za kogarkoli po svetu, delovno mesto ni nujno več vezano na lokacijo. To prinaša velike spremembe, veliko ljudem je zelo pogodu delo od doma,«* pravi **Nika Rakonjac, vodja marketinga pri MojeDelo.com.**

*»Za povpraševanje po kadrih ocenjujemo, da bo v prihodnjem letu vsaj enako, morda celo še večje, kot je trenutno. V razcvetu so izvozniki, avtomobilska industrija, gradbeništvo, poleg njih se bo še vedno iskalo deficitarne poklice in tehnični kader, kot so IT in sodobne tehnologije. Na prihodnje leto gledamo optimistično. V primerjavi s presežkom in pomanjkanjem kadra so to sladke skrbi … »,* je zaključila Nika Rakonjac in dodala, da na račun pomanjkanja kadra na MojeDelo.com opažajo, da se podjetja več ukvarjajo z obstoječim kadrom in delajo na tem, da jih zadržijo; vračajo se štipendiranja, vpliv je tudi na plače in ostale bonitete.

**Mateja Delakorda: »V timu potrebujemo psihološko varen prostor«**

Družbene razmere v »koronskem času« so medsebojno sprejetost precej načele, izzivi pa se pogosto zdijo preveliki, da bi se lahko počutili izpolnjene. »Toda prav občutek izpolnjenosti je ključen, da se lahko počutimo srečne v svoji službi. Da bi bili izpolnjeni na delovnem mestu, potrebujemo tudi ravno pravšnje izzive, ki nas motivirajo za napredovanje, ter kulturo sodelovanja. Le tako lahko vzpostavimo psihološko varen prostor v našem timu, v katerem se dobro počutimo in v katerem lahko dobro delamo,« je povedal strokovnjak za izkustveno učenje Matej Delakorda.

 **Mladi bodo do 30. leta starosti zamenjali več služb, kot so jih njihovi starši v vsem življenju**

»*Iskanje prve zaposlitve je lahko težavno, a s pravo strategijo lahko najdemo tudi svojo sanjsko službo*«, je na predavanju mladim dejal **Gorazd Prah** in dodal, da je zelo pomembno, da mladi razumejo, kako trg dela deluje in kaj pomeni. »*To so vse prednosti pred drugimi*.«

Dolgoletni karierni svetovalec je mladim razkril dejstvo, da bodo do 30. leta starosti zamenjali več služb, kot njihovi starši vse življenje in dodal, da je zelo pomembno, da so se, pri iskanju dela, sposobni prilagajanja. In seveda, da imajo cilj, da vedo, kaj si v življenju želijo delati.

**Rok Predin: »Rad bi delal z Bobom Dylanom«**

Animator in režiser, Mariborčan Rok Predin, je v zanimivem kariernem pogovoru povedal, da je pri poslu pomembna sreča, da prepoznaš priložnost, ki ti je bila dana.
»*Dolgo časa sem bil obupan v Sloveniji, saj nisem dobil priložnosti za delo. To me je prisililo, da sem šel v London, kjer nisem nikogar poznal. A vedel sem, da se lahko vrnem domov, če mi ne bo uspelo.
Tako sem vsak dan pošiljal elektronsko pošto na različne naslove in prilagal povezave do svojega dela. Ker sem vedel, da ne morem pošiljati ves čas istih materialov, sem ustvarjal nove in nove video vsebine. Ko ni bilo nobenega odziva, sva s partnerko Saro spakirala »kufre« in se pripravljala na vrnitev domov. V tistem trenutku je prišel klic. »Kufre« sem dal pod posteljo in se pripravljal na to, da ostaneva. A tik pred sestankom so mi odpovedali sodelovanje in takrat sva bila prepričana, da greva nazaj v Slovenijo. A ko sva bila z eno nogo že čez vrata, sem dobil še en klic, kjer so mi ponudili delo. Tako sva ostala v Londonu in zame se je odprlo delo.«*

Mislim, da ima vsak posameznik svojo zgodbo in pomembno je, da človek dela tisto, kar ima rad, in da zaupa v svoje delo, je položil na srce obiskovalcem Rok Predin. »*Pa da si pogumen in si drzneš sprejeti delo, čeprav morda ne znaš vsega, za kar te prosijo, se pa tistega lahko kasneje priučiš. Jaz sem bil vedno samozavesten, sem deloval tako, tudi če nisem bil. Ko sem delal večje projekte, nisem nikoli rekel naročniku, da česa ne znam. Ko pa sem stopil ven, sem si rekel:«U, tega pa ne znam!« ampak sem se naučil. Upati si moraš in si zaupati.«*

Rok Predin je delal z največjimi imeni glasbene industrije, med njimi so velikani Rolling Stones, pa Elton John, Paul Mccartney, U2... »*Želel bi si delati še z Bobom Dylanom. Zaradi tega, ker bi s tem odkljukal še enega glasbenika, ki ga občudujem*.«

**Naslednja priložnost za nov korak v karieri vas čaka že to jesen. Pripravite življenjepise, vizitke in vprašanja za karierni sejem MojeDelo.com v Ljubljani, 21. oktobra 2021.**

Povezava: [www.kariernisejem.com](http://www.kariernisejem.com/)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**O MojeDelo.com**

MojeDelo.com (www.mojedelo.com) je največji slovenski zaposlitveni portal. Je številka ena kot vir informacij o prostih delovnih mestih pri nas, kar potrjuje tudi vsakoletna raziskava inštituta Mediana. Poleg ažurnega nabora prostih delovnih mest pri MojeDelo.com skrbijo tudi za izobraževanje posameznikov na trgu dela – tako z bogatimi viri kariernih nasvetov kot s kariernimi dogodki, usmerjenimi predvsem v uspešno povezovanje delodajalcev in zaposlenih (http://kariernisejem.com). Pod okrilje podjetja Styria digital marketplaces, d. o. o., ki upravlja portal MojeDelo.com, sodita še največja slovenska raziskava o plačah Plača.si (www.placa.si) ter dolgoletna raziskava Ugled delodajalca (http://ugledni.mojedelo.com), ki redno podeljuje priznanja domačim podjetjem z največjim koeficientom ugleda. Podjetje prav tako upravlja z največjim slovenskim spletnim oglasnikom bolha.com, ki predstavlja največje stičišče nakupovanja in prodaje pri nas. Styria digital marketplaces, d. o. o., je del skupine Styria Media Group AG, medijskega koncerna, ki v Avstriji, Sloveniji in na Hrvaškem združuje dnevne in tedenske časopise, revije, priloge, spletne medije in storitve, radijske postaje ter deleže v televizijskih in založniških hišah.